Is man wat pastoor uit dood ‘opwek’ nou dood? | Netwerk24
Deur Tammy Petersen, News24 16 April 2019 11:17
Te midde van gerugte dat die vermeende bedrieër Elliot Moyo dood is, het die polisie in Gauteng Maandag gesê hy het nie amptelike bevestiging ontvang van die afsterwe van die man wat einde Februarie glo deur pastoor Alph Lukau “uit die dood opgewek” is nie.
Kapt. Kay Makhubele, polisiewoordvoerder, sê die soektog na Moyo duur voort en hy word steeds as ’n voortvlugtende beskou totdat die polisie kan bevestig dat hy dood is.
Elliot Moyo “word uit die dood opgewek” deur past. Alph Lukau in ’n video wat in Februarie wyd op sosiale media gedeel is.Foto: Twitter
Die Zimbabwiese weeklikse koerant B-Metro het intussen berig Moyo is in werklikheid Thabiso Proud Mlanje.
Dié 28-jarige Moyo is glo op 3 April dood, twee dae nadat hy na St. Luke’s-hospitaal in Lupane in Zimbabwe oorgeplaas is. Hy is glo by sy pa se blyplek in Dandanda Village begrawe.
Sy ouma Emily Moyo het aan B-Metro gesê haar kleinseun het aanmekaar bloed opgebring en het ’n “pynlike dood gesterf”.
Moyo was sewe jaar in Suid-Afrika waar hy nou gesoek word weens bedrog wat met sy “opwekking uit die dood” verband hou.
Volgens B-Metro het Moyo in Februarie siek geraak. Ná sy “opwekking” het hy nie behoorlik herstel nie. Hy is op 8 Maart saam met sy vrou terug na Zimbabwe.
In Februarie het ’n video op sosiale media die rondte gedoen van hoe Lukau van Alleluia International Ministries in Kramerville, Sandton, “die wonderwerk van die opwekking uit die dood doen”.
Meer oor: Elliot Moyo | Pastoor Alph Lukau | Gauteng | Pastoor | Dood | Opwekking
Terug uit die dode: Nou't hy 'n 'opstandingsertifikaat'